JP เร่งเครื่องตีตลาดสินค้า Own Brand ขยายช่องทางจำหน่าย ตั้งเป้ายอดขายเพิ่ม 2 เท่า
JP เร่งเครื่องตีตลาดสินค้า Own Brand ตั้งเป้ายอดขายเพิ่ม 2 เท่า พร้อมขยายช่องทางจำหน่าย รองรับผู้บริโภคยุค New Normal มั่นใจปีนี้เติบโต 50% 
JP เร่งเครื่องตีตลาดสินค้า Own Brand ตั้งเป้ายอดขายเพิ่ม 2 เท่า พร้อมขยายช่องทางจำหน่าย รองรับผู้บริโภคยุค New Normal
21 มี.ค. 2565

ดร.สิทธิชัย แดงประเสริฐ ประธานเจ้าหน้าที่บริหาร บริษัท โรงงานเภสัชอุตสาหกรรม เจเอสพี (ประเทศไทย) จำกัด (มหาชน) หรือ JP ผู้ดำเนินธุรกิจพัฒนา ผลิตและจำหน่าย ยาแผนปัจจุบัน ยาแผนโบราณ ผลิตภัณฑ์สมุนไพรและผลิตภัณฑ์เสริมอาหารแบบครบวงจร เปิดเผยว่า แผนดำเนินงานปีนี้ JP จะเร่งสร้างการเติบโตอย่างก้าวกระโดด ด้วยเป้าหมายผลักดันการขายผลิตภัณฑ์ยาแผนปัจจุบัน ผลิตภัณฑ์สมุนไพรและยาแผนโบราณ และผลิตภัณฑ์เสริมอาหารภายใต้แบรนด์บริษัทฯ (Own Brand) ประกอบด้วย แบรนด์ COX และแบรนด์สุภาพโอสถ ตั้งเป้ามียอดขายเพิ่มขึ้นอีก 2 เท่า หรือมีสัดส่วนรายได้จากการขายเพิ่มเป็น 50% ของยอดขายรวมทั้งหมด จากปีก่อนที่มีสัดส่วนยอดขายสินค้า Own Brand อยู่ที่ 33%
โดยมีแผนเร่งสื่อสารการตลาดเพื่อสร้างตราสินค้าของตัวเองให้เข้มแข็ง ผ่านการนำเสนอข้อมูลด้านคุณสมบัติและจุดเด่นของผลิตภัณฑ์ภายใต้หลักวิทยาศาสตร์ เพื่อสร้างการรับรู้ให้แก่กลุ่มเป้าหมาย และขยายช่องทางการจำหน่ายให้หลากหลาย (Multi -Channel Marketing) ทั้งร้านขายยาทั่วไป ร้านค้าปลีกสมัยใหม่ ร้านสะดวกซื้อ ทีวีโฮมช้อปปิ้ง และช่องทางออนไลน์ (Online Channel) ในมาร์เก็ตเพลส เช่น Shopee Lazada เป็นต้น รองรับพฤติกรรมการซื้อสินค้าของผู้บริโภคในยุค New Normal
ทั้งนี้ แบรนด์ ‘สุภาพโอสถ’ ถือเป็นตราสินค้าที่หัวหอกในการทำตลาดผลิตภัณฑ์เสริมอาหารในปีนี้ และมีผลิตภัณฑ์ไฮไลท์ ได้แก่ ผลิตภัณฑ์เสริมอาหารน้ำมันงาดำ+น้ำมันรำข้าว (Black sesame oil + Rice bran oil), ผลิตภัณฑ์เสริมอาหารน้ำมันสกัดเย็นสี่สหาย โฟร์มิกซ์ออยล์ (4 Mix oil) ซึ่งประกอบด้วย น้ำมันมะพร้าว น้ำมันงาม่อน น้ำมันรำข้าว และน้ำมันกระเทียม และผลิตภัณฑ์เสริมอาหารวอล์ฟเฟีย ซึ่งเป็นผลิตภัณฑ์เสริมอาหารที่ผลิตมาจากผำ หรือไข่ผำ พืชน้ำที่ให้สารโปรตีนสูงที่ช่วยเสริมสร้างร่างกายให้แข็งแรงและซ่อมแซมส่วนที่สึกหรอให้ปกติ โดยอยู่ในกลุ่มสารอาหารโปรตีนจากพืช (Plant-based Protein) และเป็นพืชเศรษฐกิจตัวใหม่ของไทย มาเป็นส่วนผสมในผลิตภัณฑ์ เพื่อเจาะกลุ่มคนรักสุขภาพและตลาดกลุ่มผู้สูงอายุ
รวมถึงในอนาคตยังมีแผนพัฒนาผลิตภัณฑ์ใหม่ๆ ภายใต้ Own Brand ของบริษัทฯ โดยการใช้นวัตกรรมการวิจัยพัฒนาผลิตภัณฑ์เพื่อสร้างสรรค์ผลิตภัณฑ์ที่มีคุณภาพทั้งในกลุ่มผลิตภัณฑ์สุขภาพทั้งในเชิงดูแลและป้องกันและการรักษาโรค เช่น ผลิตภัณฑ์ที่มีสารสกัดจากกัญชง-กัญชา เป็นต้น
“จากแผนงานของเราที่มุ่งการเติบโตกลุ่มผลิตภัณฑ์ภายใต้ Own Brand ให้มียอดขายที่เพิ่มขึ้น จะส่งผลดีต่ออัตราการทำกำไรขั้นต้นของบริษัทฯ ให้มีการปรับตัวดีขึ้นอย่างต่อเนื่องในระยะยาว” ดร.สิทธิชัย กล่าว